Guæra di sett'anni

Guæra di sett'anni, conflíto de vaste dimenscioin che fra o 1756 e o 1763 o l'opoze a Gran Bretagna e a Pruscia a-a França e à l'Aostria e a-e so aliæ (Ruscia, Sveççia, Polonnia, Sassonnia e ciu tardi a Spagna). Combattua in quattro continenti, a l'afermò a supremaçia militâ da Pruscia in Œüropa, a preponderança de l'Inghiltæra in sce-i moæ e o so dominnio in Amerrica e in India, a l'introdusse decizamente a Ruscia inta politica di stati ocidentæ, a marcò infin a decadença de l'Aostria davanti a l'afermâ superioitæ da Pruscia e quella da França davanti a l'Inghiltæra, ch'a ghe succedette into dominnio de vasti teritói extra-œüropei.

Into dexennio sucescivo a-o trattao d'Aquisgraña (1748), ch'a-o terme da guæra de succescion aostriaca, o l'aiva ciumentao l’aliança tra Aostria e Gran Bretagna, l’amixiççia tra i doi stati a l'ea stæta menaççâ da di insanabile divergençe d’obiettivi, percose Londra a l'amiava a definî co-a França o so conflíto d’otramâ, mentre Vienna a l'ambiva a liquidâ a possança prusciaña co-ina coaliçion. O començo de l'imbosamento di aliançe, preluddio da guæra, o fu segnao da-o trattao de Westminster, concruzo into zenâ 1756 tra o Zorzo II d’Inghiltæra e o Federigo II de Pruscia. O 1° mazzo sucescivo França e Aostria abandonon o tradiçionâ antagonismo e sottoscrissan a Versagge un acordio difenscivo contra a menaçça anglo-prusciaña. Inte l'uverno 1756-57 l’Aostria a promisse a-a França a ciu gran parte di Paixi Basci in cangio di teritoî de Parma e de Guastalla, mentre a França a vegniva o banchê da Maia Teexa e a l'asseguava de no trattâ sepaamente. Intanto, pe raforçâ o blocco ofenscivo contra o Federigo II, a França, savendo de doveise ascì çimentâ a fondo contra l’Inghiltæra inte colonnie, a s'aspresciò a concludde de trattative co-a Ruscia (aliança de San Peoburgo, 21 novembre 1756; a-a quæ seguì, into zenâ 1757, l’acescion da Ruscia a l'aliança aostro-françeize). A un’aliança diretta aostro-ruscia se zonse da pœu o 2 frevâ 1757. O gradoâ passaggio da l'aliança difensciva a quella ofensciva fra o Luigi XV e a Maia Teexa o fu sancío formalmente da-o segondo trattao de Versagge (1° mazzo 1757) ch'o l'impegnava França e Aostria, insemme a-a Ruscia, inta guæra continentâ. Inti progetti de Pariggi un tâ schiamento de forçe o l'aviæ dovúo sciaccâ inte 'na sola campagna a Pruscia, portando a-a conquista de l'Hannover, a-o stabilimento de 'n condominio continentâ franco-aostriaco, a-a sottomiscion di Paixi Basci a-a França, a quæ a l'aviæ aloa posciúo voze tutte e so rissorse contra l’Inghiltæra. In realtæ, a genialitæ de Federigo II e l’inçerteçça e a dezunion fra i aliæ desconçon questo disegno. A-o scciœuppo di ostilitæ (ottobre 1756), a França a l'ea in condiçioin de netta infeioitæ navâ rispetto a l'Inghiltæra; d’atra parte, l’aliança con l’Aostria e co-a Ruscia a l'impoze de dividde i sforsci françeixi riservando a-i tiatri coloniæ un’insuffixente difeiza.

A guæra a se desgugette longo doe linnie parallele de confliti distinti, l’un tra a França e a Gran Bretagna, in sce-i moæ, inte colonnie e inta Germania ocidentâ (Hannover), l’atro tra o Federigo II e a coaliçion di so aversai inta Germania orientâ, inta Slexa, a-e frontee da Boemia e da Polonia (co-e battagge risolutive de Rossbach, 5 novembre 1757; Leuthen, 25 dexembre 1757; Kunersdorf, 21 agosto 1759). Perçò doi trattæ distinti, quello de Pariggi e quello de Hubertsburg (1763), pozan fin a l'un e a l'atro conflíto. A França  a fu a naçion che ciu risentì da sconfita, perché a vidde consolidâse a est una nœuva grande possança continentâ, a Pruscia, e a perse o dominnio di moæ e o so primmo impêo (Canadà e dipendençe, arcuñe de Antille, o Senegal e l’India) a vantaggio de l'Inghiltæra. O conflito continentâ o fu dominao da-o Federigo II, ch'o l'ariescì a sarvâ a poxiçion da Pruscia,  graçie ascì a-o sostegno ruscio doppo l’asceiza a-o trono do Pê III into 1762.

 Atri progetti 

Categorîa:Goære